Olavi Montela työssä Korkeakosken apteekissa 1974.
**Olavi Yrjö Montela** (s. 4. maaliskuuta 1948 Orivesi) on suomalainen farmaseutti ja ultrajuoksuihin erikoistunut kestävyysjuoksija.

Farmasia
--------

Montela pääsi ylioppilaaksi Oriveden yhteiskoulun lukiosta vuonna 1968. Käytyään armeijan Helsingin Ilmatorjuntarykmentissä vuosina 1968–1969 ja kotiuduttuaan alikersanttina hän valitsi alakseen farmasian. Oltuaan ensin harjoittelijana Oriveden apteekissa hän lähti opiskelemaan Helsingin yliopistoon ja valmistui keväällä 1972 farmaseutiksi. Hän työskenteli monissa apteekeissa muun muassa Orivedellä, Juupajoella, Längelmäellä, Eräjärvellä, Tampereella ja Helsingissä.

Olavi Montela saarnaa Längelmäen kirkossa 1982.

Teologia
--------

Montela aloitti teologian opinnot ensin vuonna 1977 Helsingin kesäyliopistossa, jossa hän luki koineekreikkaa sekä hepreaa. Syksyllä teologian opinnot jatkuivat Helsingin yliopistossa, ja hän opetteli myös latinaa. Hän suoritti teologian käytännön harjoittelut Oriveden seurakunnassa kesällä 1979 sekä Längelmäen seurakunnassa kesinä 1981 ja 1982. Hän valmistui teologian kandidaatiksi vuonna 1984. Hän toimi Suomen Luterilaisen Evankeliumiyhdistyksen palveluksessa vuosina 1977–1990 ja toimitti jumalanpalveluksia kymmenissä Suomen kirkoissa. Samanaikaisesti hän jatkoi farmaseuttina.

Ultrajuoksut
------------

Kalevi ja Olavi Montela 90 km kohdalla Hartolassa pidetyssä Suomi-juoksussa 1988
Montela aloitti kaksoisveljensä Kalevin kanssa juoksuharjoittelun kesän 1971 koittaessa. Harjoittelupaikkana Orivedellä oli Huppion vuorella sijaitseva viiden kilometrin metsäpolku, jota harjoittelun edetessä alettiin kiertää useampaan kertaan. Hän osallistui samana vuonna yli 30-kilometriseen Pirkan Hölkkään. Hän jatkoi harjoittelua Helsingissä, ja painokin putosi kestävyysjuoksijalle sopiviin lukemiin. Talvella ohjelmassa oli pitkiä hiihtolenkkejä.

Olavi ja Kalevi Montela Orivedellä Suojan pihalla 1972 OrPon urheiluasussa.
Olavi Montela Eräjärvellä Uiherlan kentällä 1975.
Montela juoksi ensimmäisen maratoninsa, Turussa järjestetyn Arthurin maratonin, 1. huhtikuuta 1973 ja sai ajakseen 3.14. Saman kesän aikana hän juoksi maratonin Korsossa ja Taipalsaarella sekä syksyllä Pirkan Hölkän ja Impivaaran juoksun. Kesällä hän osallistui veljensä kanssa ensi kertaa Hartolassa järjestettyyn sadan kilometrin Suomi-juoksuun, ja siihen he osallistuivat kaikkiaan 23 kertaa vuosina 1973–1997 jolloin se Hartolassa järjestettiin. Olavi Montelan paras aika Suomi-juoksussa oli 8.01.54 kaksoisveljen päästessä parhaimmillaan alle kahdeksan tunnin. Montela jatkoi Suomi-juoksuun osallistumista sen siirryttyä pois Hartolasta: Turussa neljästi, joka järjestettiin siellä vuosina 1998-2002. Siuntiossa myös neljästi 2003-2006 ja Perniössä vuosina 2007,2008, 2010 ja 2011.

Montela juoksi veljensä kanssa muitakin 100 kilometrin juoksuja muun muassa Itävallan Wienissä vuonna 1991, ja seuraavana vuonna ohjelmaan tulivat 24 tunnin juoksut, ensimmäinen Ranskan Niortissa. Vuonna 1993 hän juoksi 24 tunnin ennätyksensä 208,94 kilometriä Seinäjoella. Lontoossa 1993 hän jäi 400 metrin radalla 190 kilometriin, kun Kalevi-veli juoksi yli 214 kilometriä.

Pietarsaaressa syyskuussa veljekset juoksivat yhdessä 207,3 kilometriä ja sijoittuivat kolmanneksi. Vuonna 1997 Sveitsin Baselissa kilpailtiin Euroopan-mestaruudesta ja Olavi Montela sijoittui 31:nneksi tuloksella 203,868 kilometriä (Kalevi 35:s tuloksella 203,094 km).

Montela on juossut urallaan 100 kilometrin juoksun 50 kertaa ja 24 tunnin juoksun kymmenen kertaa. Kaikkiaan hän on juossut vähintään maratonin mittaisia kilpailuja 223 kappaletta. Hänen maratonennätyksensä on 2.52.14. Ehkä hänen paras ennätys on ajallisesti Kesäyön Unelmassa Oulussa 1982 juostu 50 mailin kisa ajassa 6.15.00. Hän on veljensä kanssa käynyt ulkomailla harjoittelemassa muun muassa Esteponassa, Andalusiassa vuonna 1977 ja myöhemmin Kanariansaarilla ja Israelissa. He vierailivat siskonsa luona Kanadan Calgaryssa vuoden 1988 talviolympialaisten aikaan ja kävivät välillä Kaliforniassa, jossa he osallistuivat Los Angelesin maratonille. Ollessaan katsomassa Albertvillen talviolympialaisia vuonna 1992 he harjoittelivat pyöräilyn Ranskan ympäriajon reitillä. Vielä vuonna 1998 Olavi Montela teki yhdistetyn harjoittelu- ja kisaturistimatkan Naganon talviolympialaisiin Japaniin.

Montela sai liikuntaa myös työssään Oriveden postin palveluksessa 1990–2000-luvulla, kun hän jakoi sanomalehtiä Oriveden aseman alueella. Olavi Montelalle on juoksukilometrejä kertynyt yhteensä yli 272 000.

Yle TV2 teki vuonna 1991 Montelan identtisistä kaksosista *Maailman kisat* -nimisen ohjelman, jonka juonsi Riitta Maunula. Ensiesitys televisiossa oli 30. lokakuuta 1991.

Lähteet
-------

1. Kirja. Urheilumme kasvot no: 13
2. Kirja Juokse henkesi edestä. Ilm. joulukuu 2016. Toim. Aku Kopakkala
3. Kirja. Oriveden kirkonkylä, sivu 93. ilm. 2014. Toimittanut Juhani Eerola
4. Kirja. Oriveden aseman seudun historiiaa III. nimi: Aikojen kuluessa III, sivu 211. Ilm toukokuu 2017. Kustantaja Oriveden Seudun Perinteentallennus Ry
5. Urheilulehti elokuu 1972
6. askel lehti, helmikuu no:2,sivu 34,ilm päivä 11.02.1985
7. Juoksija lehti, vuosi 1980 no:11 sekä vuosi 1982 no:3, kansikuva ja sivu 18
8. Oriveden Sanomat torstaina elokuu 17.päivänä 1972
9. Oriveden Sanomat torstaina 26. heinäkuuta 2014 sivu 6
10. Apteekki lehti Galenos 1974
11. TV 2 Ohjelma, Maailman kisat 30.10.1991, toimittaja Riitta Maunula
12. Radio Play polkuporinat 25.10.2019.tiimi Sari ja Mikael Heerman
13. Seppo Väisänen Radio-ohjelma Hatolan Suomi-Juoksu 100km sunnuntaina 29.06.1986
14. Ykköset lehti. Torstai 3 kesäkuuta 2021. Simo Nikula aloitti kestävyyslajien edustajien kilometrien päivittämisen, nykyään Ilpo Kaukoranta

### Viitteet

1. 1 2 3 4 5  Ultra Marathon Statistics: Montela, Olavi Deutsche Ultramarathon-Vereinigung. Viitattu 8.9.2021. (saksaksi)